Trond Kverno

Trond Hans Farner Kverno (født 1945) er norsk komponist, kirkemusiker og professor emeritus ved Norges musikkhøgskole. 

Han er født i Østre Aker/Oslo og ble uteksaminert som kantor fra Musikkonservatoriet i Oslo i 1967. Året etter avla han eksamen i kordireksjon ved Musikkonservatoriet og tok hovedfagseksamen i musikkteori i regi av Norske Musikklæreres Landsforbund.«Trond Kverno» i Store Norske Leksikon på nett, sett 18. juni 2016.

Liv og virke
 Musiker, komponist
Kverno har vært en sentral person innen musikkteoriundervisningen ved Norges musikkhøgskole fra starten i 1973, etter å ha vært ansatt ved Musik-Konservatoriet i Oslo fra 1971. Siden 1978 har han vært førsteamanuensis i kirkemusikk og satslære. Han har spesielt arbeidet med de mer kreative og utøvende sider av satslæren: liturgisk orgelspill, improvisasjon og satsskriving for bruk i kirkemusikalsk sammenheng. Fra 1983, da høyskolen opprettet hovedfagsstudium i kirkemusikk, har han også vært involvert i fagene liturgikk og hymnologi.

Han ble i 1994 utnevnt til professor i kirkemusikk, med kirkemusikk-komposisjon som fordypningsområde.

Kvernos opusliste er i overveiende grad kirkemusikk, orgelverker og vokalverker, fra enkeltstående sanger og folketonearrangementer til tidebønner og messer. Et annet viktig element i Kvernos musikk er gregoriansk sang. Denne vokalformen gjennomsyrer en rekke av hans verker, f.eks. de bibelske salmene, messene og Matteuspasjonen. Flere av Kvernos komposisjoner innehar også impulser fra armensk kirkesang.

Kverno var medlem av liturgikommisjonen for den norske kirke (1976-1978), som var ansvarlig for å utforme ny liturgi for høymessen i Den norske kirke. I 1975 vant han Liturgikommisjonens konkurranse om ny messemusikk. I den nåværende høymesseliturgien er det flere melodier fra Kvernos hånd. Som medlem av liturgikommisjonen var han også med på forarbeidet til utgivelsen av Norsk Salmebok i 1985. Her er han representert med 23 melodier. Melodier av Kverno finner man også i svenske, finske, danske, islandske og tyske salmebøker.https://nbl.snl.no/Trond_Kverno

A cappella-verket Matteus-pasjonen (1986) har vært fremført en rekke ganger i Norge og i utlandet, i 2005 både i New York, Minneapolis og Reykjavík.

Kverno ble i 2021 utnevnt til ridder av 1. klasse av St. Olavs Orden for sin kirkemusikkinnsats. Sammen med Eyvind Skeie fikk han Musikkforleggerprisen i 2016 i kategorien årets verk, klassisk/samtidsmusikk for «Sett meg som segl på hjertet ditt». Året etter ble han tildelt æresprisen under Musikkforleggerprisen 2016, og ble i juryens begrunnelsen omtalt som «en av Norge og Nordens fremste komponister innenfor kirkemusikk». Under samme utdelingen var han i tillegg nominert i kategorien årets opphavsperson.

Prest
Kverno er virksom som norsk biskop for American Apostolic Orthodox Catholic Church med geistlig navn Johannes Ephrem.80 års omtale i Aftenposten 20. okt. 2025 Han ble konsekrert som biskop av erkebiskop Donald William Mullan (CCCI - Niagara Falls, Canada) i Østby, Hedmark den 4. oktober 1998.

 Produksjon 

 Verkliste (utvalg) 
Salmer
 Vi skal se deg, Herre Jesus (Norsk Salmebok 104)
 En dag skal Herrens skaperdrømmer møte (Norsk Salmebok 260)
 I dine hender, Fader blid (Norsk Salmebok 596)
 Vi rekker våre hender frem (Norsk Salmebok 710)
 Noen må våke i verdens natt (Norsk Salmebok 733)
 Dagsens auga sloknar ut (Norsk Salmebok 820)

Korverk og annen kirkemusikk
 Livets tre (1972)
 Deus noster refugium (1972)
 Jesu Kristi syv ord på korset (1973)
 Tu solus Dominus (1974)
 Rydd vei for Herren (1975)
 Jesus satt i båten, Liten koralkantate for barnekor og instrumenter (1976)
 Nunc dimittis (1976)
 Ave maris stella (1976)
 Missa fidei mysterii (1983)
 Jeremia, kirkespill (1984)
 Missa orbis factor (1985)
 Passio secundum Matthaeum (Matteus-pasjonen) (1986)
 Triptychon II (1989)
 Sett meg som segl på hjertet ditt (1997)
 Hallvard fra Huseby, Et kirkemusikkverk om St. Hallvard (2000)
 En ny himmel og en ny jord, Messe for Kristi Kongefest (2000)
 Markuspasjonen, et liturgisk korverk i seks deler, for kor og solister (2004)
 Judica me Deus (2014)
 Myrra og røykelse angar  (2014)

 Diskografi 
 Salmekameratene, Sterk & Ny (2010)
 Kammerkoret Ultima Thule, Trolldom (2010)
 Martin Enger Holm (2009)
 Kammerkoret Nova (2008)
 Oslo Gospel Choir, Salmeskatt (2003)
 Vokal Nord, Advenio (2003)
 Torbjørn Dyrud, Cor (2001)
 Skruk, Stjernen Ledet Vise Menn (1998)
 Konrad Ruhland, Carl Orff - Ante-post (1998)
 Ole Paus, Det begynner å bli et liv: det begynner å ligne en bønn (1998)
 Barnekoret Levende Lys, Fortell - fra det nye testamente (1998)
 Grex Vocalis, Crux (1997)
 Matteuspasjonen (1996)
 Oslo Domkor, Contemporary Church Music from Scandinavia (1987)

 Utdanning og ansettelser 
 1967: kantoreksamen ved Musik-Konservatoriet i Oslo
 1968: eksamen i musikkteori og kordireksjon, samme sted
 1971: ansatt ved Musik-Konservatoriet i Oslo
 1975: ordinert til diakon, for kirkemusikktjeneste
 1978: førsteamanuensis i kirkemusikk og satslære ved Norges musikkhøgskole
 1994: professor i kirkemusikk ved Norges musikkhøgskole

For øvrig har Kverno gjennom årene hatt organiststillinger i Tanum, Rjukan, Fagerborg, Ris samt i Svenska Margaretakyrkan i Oslo. Han har også hatt stilling som komponist og liturgiutvikler i Oslo domkirke (1988) og en lignende stilling i Gamle Aker kirke i Oslo.

 Referanser 

 Eksterne lenker 
 Medlem av Norsk Komponistforening 
 Kirkemusikk av Trond Kverno – NRK-opptak fra Nasjonalbibliotekets arkiver
 Verkliste fra NB noter

Kategori:Norske komponister
Kategori:20. århundres komponister
Kategori:Kirkemusikere
Kategori:Norske organister
Kategori:Gamle Aker menighet
Kategori:Norske salmediktere
Kategori:Riddere av 1. klasse av St. Olavs Orden
Kategori:Personer fra Oslo